b'\n_START_ARTICLE_\nProgram Erasmus+\n_START_PARAGRAPH_\nProgram Erasmus+ je nov, raz\xc5\xa1irjen program evropskih \xc5\xa1tudijskih izmenjav za obdobje 2014\xe2\x88\x922020. S podpiranjem sodelovanja na podro\xc4\x8dju izobra\xc5\xbeevanja, usposabljanja, mladine in \xc5\xa1porta je namenjen izbolj\xc5\xa1anju spretnosti in zaposljivosti mladih ter moderniziranju izobra\xc5\xbeevanja, usposabljanja in mladinskega dela. Evropska unija je v sedemletni program vlo\xc5\xbeila 14,7 milijarde evrov prora\xc4\x8dunskih sredstev in tako ve\xc4\x8d kot \xc5\xa1tirim milijonom Evropejcev omogo\xc4\x8dila \xc5\xa1tudij, usposabljanje, pridobivanje delovnih izku\xc5\xa1enj ali opravljanje prostovoljnih del v tujini. Poleg 28 dr\xc5\xbeav \xc4\x8dlanic Evropske unije lahko v programu v celoti sodelujejo \xc5\xa1e tri \xc4\x8dlanice Efte (Islandija, Liechtenstein, Norve\xc5\xa1ka) in dve dr\xc5\xbeavi kandidatki za vstop v EU (Tur\xc4\x8dija in Makedonija), nekateri ukrepi programa pa so na voljo tudi organizacijam iz partnerskih dr\xc5\xbeav. Za izvajanje programa Erasmus+ v Sloveniji skrbita dve nacionalni agenciji. Podro\xc4\x8dje izobra\xc5\xbeevanja, usposabljanja in \xc5\xa1porta pokriva CMEPIUS, Center RS za mobilnost in evropske programe izobra\xc5\xbeevanja in usposabljanja, podro\xc4\x8dje mladine pa pokriva MOVIT, Zavod za razvoj mobilnosti mladih.\n_START_SECTION_\nU\xc4\x8dna mobilnost posameznikov\n_START_PARAGRAPH_\nCilj projektov mobilnosti je udele\xc5\xbeencem z izku\xc5\xa1njo v tujini omogo\xc4\x8diti pridobitev spretnosti in znanj, ki lahko dolgoro\xc4\x8dno pozitivno vplivajo na njihov osebni in strokovni razvoj. Program spodbuja tako mobilnost mladih kot tudi vseh strokovnih delavcev za namen pou\xc4\x8devanja, izobra\xc5\xbeevanja in usposabljanja. Poleg tega naj bi projektne aktivnosti prinesle pozitivne spremembe in razvojne premike znotraj institucij oz. organizacij, ki so vklju\xc4\x8dene v projekte, ter inovacije in reforme sistemov izobra\xc5\xbeevanja.\n_START_SECTION_\nSodelovanje za inovacije in izmenjavo dobrih praks\n_START_PARAGRAPH_\nProjekti sodelovanja so namenjeni izbolj\xc5\xa1anju kakovosti pou\xc4\x8devanja, u\xc4\x8denja, usposabljanja in mladinskega dela, moderniziranju institucij ter spodbujanju inovacij v dru\xc5\xbebi. V njih sodelujejo organizacije, podjetja in javni organi, ki so dejavni na podro\xc4\x8dja izobra\xc5\xbeevanja, usposabljanja in mladine. Program s pomo\xc4\x8djo transnacionalnih partnerstev med ustanovami in organizacijami z omenjenih podro\xc4\x8dij spodbuja medsebojno sodelovanje in povezovanje izobra\xc5\xbeevanja s prakti\xc4\x8dnim delom v podjetjih, da bi tako premostili pomanjkanje usposobljenih kadrov v Evropi. Projektne aktivnosti spodbujajo posodobitev in krepitev sistemov izobra\xc5\xbeevanja, usposabljanja in mladine za odzivanje na sodobne izzive, kot so zaposljivost, gospodarska stabilnost in rast ter aktivno sodelovanje v dru\xc5\xbebi. Njihov namen je spodbuditi razvoj, prenos in izvajanje inovativnih praks na organizacijski, lokalni, regionalni, nacionalni in evropski ravni.\n_START_SECTION_\nPodpora za reformo politik\n_START_PARAGRAPH_\nTretji klju\xc4\x8dni ukrep predstavljajo akcije, ki jih Evropska komisija izvaja centralizirano ali v dr\xc5\xbeavah \xc4\x8dlanicah in sodelovanju s tretjimi dr\xc5\xbeavami. Edina akcija, ki se vodi decentralizirano, je akcija Strukturni dialog, ki mladim daje mo\xc5\xbenost, da na sre\xc4\x8danjih z odlo\xc4\x8devalci na podro\xc4\x8dju mladinske politike izrazijo svoje mnenje glede oblikovanja mladinskih politik v Evropi in njihovega prenosa v prakso. Namen reforme politik je krepitev orodij in u\xc4\x8dinkov odprtih metod koordinacije ter izvajanje strategije Evropa 2020, s poudarkom na krepitvi podlag za oblikovanje politik in izmenjavi dobrih praks. Ta klju\xc4\x8dni ukrep zajema tudi izvajanje orodij za transparentnost in preglednost v EU (ECTS, ECVET, EUROPASS, YOUTHPASS), izvedbo mednarodnih raziskav in podporo posebnim procesom, kot sta bolonjski in kopenhagenski.\n_START_SECTION_\nNovost programa: \xc5\xa1port\n_START_PARAGRAPH_\nProgram financira tudi aktivnosti na podro\xc4\x8dju \xc5\xa1porta, ki so osredoto\xc4\x8dene predvsem na\xc2\xa0\xc2\xbbfair play\xc2\xab\xc2\xa0in mno\xc5\xbei\xc4\x8dnost \xc5\xa1porta ter se ukvarjajo s klju\xc4\x8dnimi izzivi tega podro\xc4\x8dja, kot so odpravljanje nedovoljenih po\xc5\xbeivil, prirejenih izidov tekem, nasilja, nestrpnosti in diskriminacije. Poleg tega \xc5\xa1irijo ozave\xc5\xa1\xc4\x8denost o pomembnosti zdravstvenih u\xc4\x8dinkov \xc5\xa1portnih aktivnosti in promovirajo dobro upravljanje v \xc5\xa1portu, vzporedne kariere \xc5\xa1portnikov ter prostovoljstvo v \xc5\xa1portu ob dru\xc5\xbebeni vklju\xc4\x8denosti in enakih mo\xc5\xbenostih.\n_START_SECTION_\nProgram Jean Monnet\n_START_PARAGRAPH_\nV nov program so vklju\xc4\x8dene tudi akcije programa Jean Monnet kot samostojno nespremenjeno podro\xc4\x8dje. Delovanje tega programa nudi financiranje in podporo visoko\xc5\xa1olskim institucijam in ostalim zdru\xc5\xbeenjem po vsem svetu, ki se ukvarjajo z evropskimi integracijami, ter promovirajo odli\xc4\x8dnost pri pou\xc4\x8devanju in raziskovanju tega podro\xc4\x8dja. Poleg tega spodbujajo tudi dialog med akademskim svetom in odlo\xc4\x8devalci na politi\xc4\x8dni ravni.'